***Ανακοίνωση της Γενικής Συνέλευσης της Σχολής Ε.Φ.Α.Α του Ε.Κ.Π.Α.***

***14ης ΙΑΝΟΥΑΡΙΟΥ 2021***

*Τις τελευταίες ημέρες τέθηκε σε διαβούλευση Σχέδιο Νόμου του Υπουργείου Παιδείας και Θρησκευμάτων με ρυθμίσεις και διατάξεις για: α) τη θέσπιση ελάχιστης βάσης εισαγωγής ανά σχολή, τμήμα για την εισαγωγή στην Τριτοβάθμια Εκπαίδευση, β) για τη σύσταση της Ομάδας Προστασίας Πανεπιστημιακού Ιδρύματος, που θα υπάγεται στην Ελληνική Αστυνομία και θα έχει ως αποστολή την πρόληψη και την καταστολή της παραβατικότητας εντός των χώρων των Α.Ε.Ι., και γ) διατάξεις για τη θέσπιση ανώτατου χρονικού ορίου φοίτησης.*

*Τα υπαρκτά προβλήματα λειτουργίας των Πανεπιστημίων δεν αντιμετωπίζονται με τις πιο πάνω ρυθμίσεις και φυσικά τα νέα προτεινόμενα μέσα και οι μηχανισμοί καταστολής, οι πειθαρχικές διώξεις και οι αλλαγές στον τρόπο πρόσβασης στα Α.Ε.Ι δεν στοχεύουν στην αναβάθμιση της Πανεπιστημιακής Εκπαίδευσης.*

*Η ρύθμιση για την ανώτατη διάρκεια φοίτησης δεν αντιμετωπίζει τις αιτίες που οδηγούν σε καθυστέρηση ολοκλήρωσης των σπουδών ούτε τα μέτρα καταστολής τις γενεσιουργές αιτίες της βίας. Η θέσπιση ελάχιστης βάσης εισαγωγής ανά τμήμα μπορεί να οδηγήσει σε τμήματα αριστοκρατών στα κέντρα της χώρας και στην απαξίωση και κλείσιμο των περιφερικών Πανεπιστημίων λόγω έλλειψης φοιτητών. Έτσι βάλλεται ο Δημόσιος Δωρεάν χαρακτήρας της Τριτοβάθμιας Εκπαίδευσης και ενισχύεται η αστυφιλική Ιδιωτική «Εκπαίδευση», αφού η είσοδος σε αυτήν γίνεται με οικονομικά κριτήρια και όχι με πανελλήνιες εξετάσεις και ελάχιστη βάση εισαγωγής.*

*Οι διδάσκοντες στα Α.Ε.Ι ανησυχούν για τις τεράστιες ελλείψεις σε διδακτικό, διοικητικό προσωπικό και για την μη ύπαρξη μέτρων και κατάλληλα εκπαιδευμένων ατόμων, ώστε τα Πανεπιστήμια να λειτουργήσουν με ασφάλεια. Αντί να θωρακιστεί η εκπαιδευτική λειτουργία και να ενισχυθεί η Δημόσια Εκπαίδευση νομοθετούνται,* *χωρίς ουσιαστικό διάλογο, μέτρα καταστολής και αποδυνάμωσής της εν μέσω εκτάκτων καταστάσεων πανδημίας.*

*Τα ακαδημαϊκά όργανα είναι ανάγκη να δηλώσουν τη διαφωνία τους μ’ αυτές τις πρωτοβουλίες και να σταθούν υπεύθυνα απέναντι στην προσπάθεια καταστολής, στην υποβάθμιση των σπουδών και στην προσπάθεια απαξίωσης του Δημόσιου χαρακτήρα της Πανεπιστημιακής Εκπαίδευσης.*

 *Ζητάμε:*

* *Να αποσυρθεί το Σχέδιο Νόμου που έθεσε η κυβέρνηση σε διαβούλευση.*
* *Να ληφθούν άμεσα όλα τα απαραίτητα μέτρα για το ασφαλές άνοιγμα των Πανεπιστημίων.*